Kgwadi-uitlatings: Solidariteit wil veg vir Afrikaanssprekendes se regteProf. Dan Kgwadi, vise-kanselier van die NWU Foto: Nico Strydom, Maroela Media Flip Buys, voorsitter van die Solidariteit Beweging, het gesê die uitlatings wat Kgwadi tydens sy inhuldiging gemaak het, is strydig met die universiteitsraad se bestaande beleid, en is sonder die mandaat van die raad gemaak. “Dít word vererger deurdat die raad Vrydag net voor sy [Kgwadi] se inhuldiging op Mahikeng vergader het, en die raadslede wat teenwoordig was vir die eerste keer moes hoor dat hy die universiteit onherkenbaar wil transformeer.” Die uitlatings deur prof. Kgwadi volg op ŉ reeks gebeure verlede week, waartydens die parlementêre portefeuljekomitee en die minister van hoër onderwys die universiteit se taalbeleid en bestuursmodel gekritiseer het. Volgens Buys skep dit die indruk dat dié gebeure ten doel gehad het om ŉ klimaat te skep vir Kgwadi se uitlatings. “Dit is hierdie politieke steun wat hom waarskynlik die selfvertroue gegee het om sulke sterk beleiduitsprake te maak,” het Buys gesê. “Prof. Kgwadi se gerusstellings dat Afrikaans altyd ŉ plek op die Potchefstroom-kampus sal hê is niksseggend, omdat daar selfs by voormalige Afrikaanse universiteite wat nou Engels en rasgewys totaal getransformeer is, nog steeds enkele Afrikaanse kursusse is.” Buys het gesê hierdie “taalkrummels” voldoen egter glad nie aan die minimum vereistes vir Afrikaans om as ŉ volwaardige akademiese taal voort te bestaan nie. “Verder sluit die getransformeerde universiteite in die praktyk Afrikaanse studente uit, en het duisende studente uit die stede verby verskeie nabygeleë universiteite gery om in Potchefstroom te kon studeer.” Volgens Buys is dit onaanvaarbaar dat die minister en Kgwadi op die bevindings van die Kommissie van Ondersoek steun, omdat die universiteitsraad die Wessels-verslag weens die vele gebreke daarin, nie aanvaar het nie. “Die verslag het gevolglik geen regstatus nie, wat beteken dat geen besluite op grond van hierdie gebrekkige verslag geneem kan word nie. Indien dit wel gebeur, sal die besluite hersienbaar deur ŉ geregshof wees.” Buys het gesê Solidariteit sal later hierdie week vergader om op ŉ aksieplan te besluit om Afrikaanssprekendes se grondwetlike regte op universiteitsopleiding en moedertaalonderrig te beskerm.